**Kvalitet i testiranje softvera**  
Popravni kolokvijum  
31. 1. 2024.

Posmatrajmo deo programa namenjen rezervaciji smeštaja. Korisnik treba da popuni formu sa sledećim podacima:

* Odabir tipa smeštaja - soba ili apartman
* Datum dolaska u smeštaj i datum napuštanja smeštaja.
* Broj osoba u smeštaju.
* Smeštaj sadrži terasu – da ili ne.

Datum se unosi u formatu yyyy-MM-dd. Najraniji datum dolaska u smeštaj je 2024-02-01, a najkasniji 2024-12-31. Boravak u hotelu moguće je rezervisati u trajanju od najmanje 2 noćenja do najviše 14 noćenja. Broj osoba u smeštaju je ograničen na 3 za sobe, odnosno na 6 za apartmane. U zavisnosti od unetih podataka korisnik može dobiti neku od sledećih poruka:

1. Uspešno ste rezervisali smeštaj.
2. Uspešno ste rezervisali smeštaj sa terasom.
3. Nema slobodnog smeštaja u junu.
4. Broj osoba u sobi je veći od 3.
5. Broj osoba u apartmanu je veći od 6.
6. Minimalni broj noćenja je 2.
7. Maksimalni broj noćenja je 14.
8. Datum dolaska mora biti od 2024-02-01 do 2024-12-31.

Identifikovati klase ekvivalencije i sprovesti analizu graničnih uslova. Kreirati tabelu test primera (za svaki test primer jasno označiti koje su klase, odnosno uslovi pokriveni test primerom). Implementirati testove u biblioteci *cucumber*.